ناټو اؤ افغانستان دمولانا اشرفي افغانستان کې ځانمرگي بريدونو بيان خطرناک گرځولى 
ښاغلي کرزي وائي دپاکستان دخاورې څخه افغانستان کې روان مقاومت ته دجواز ورکولو بيانونه څرگندوي چې پاکستان سيمه کې دامن دپاره کيدونکو هڅو کې مخلص نۀ دى
دافغانستان اؤ نيټو دپاکستان دنوميالي ديني عالم طاهر اشرفي له لوري افغانستان کې دجهاد اؤ ځانمرگي بريدونو دروا گرځولو بيان خطرناک گرځولى اؤ وائي دغه رقم پارونکې څرگندونې سيمه کې دامن دپاره روانو هڅو ته زيان رسولى شي. دنيټو عمومي سکتر راسموسن دگل په ورځ دافغانستان دصدر حامد کرزي سره په کابل کې ليدلي دي. سرچينې وائي ددغه ليدنې په مهال دواړو مشرانو دطاهراشرفي په هاغه بيان غور اؤ خبرې وکړې په کوم کې چې نوموړي پاکستاني مذهبي مشر افغانستان کې دائتلافي ځواکونو په ضد کيدونکي ځانمرگي بريدونه روا گرځولي. وروستو گډ مطبوعاتي کانفرنس ته دوينا په مهال دافغانستان صدر حامد کرزي وويل افغانستان اؤ پاکستان دواړه دا مهال دترهه گرۍ په اور کې سوځي اؤ ضرورت ددې خبرې دى چې ددواړو ملکونو څخه دامنيت دتامين دپاره يو رقم غبرگ غږ ترسره شي. ښاغلي کرزي زياته کړه دپاکستان دخاورې څخه افغانستان کې روان مقاومت ته دجواز ورکولو بيانونه څرگندوي چې پاکستان سيمه کې دامن دپاره کيدونکو هڅو کې مخلص نۀ دى. مطبوعاتي کانفرنس ته پخپله وينا کې دنيټو عمومي سکتر راسموسن وويل افغانستان کې دعالمانو په کچ دکيدونکي کانفرنس دپاره طاهراشرفي دپاکستان دبهرنو چارو وزيرې حنا رباني کهر ددغه هيواد داستازي په توگه نومولى ؤ. هغه وويل اشرفي نۀ يواځې ددغه کانفرنس څخه پريکون اعلان کړو، بلکې اوس يې چې افغانستان کې دځانمرگي بريدونو په حق کې کومې څرگندونې کړي دي دا يو خطرناک عمل دى. دراسموسن په وينا ددغه رنگ ويناؤ اؤ عملونو سره دسيمې امن دگواښ سره مخ کيدى شي. ټاکل شوې ده افغانستان کې دروان کړکيچ دهواري په غرض دپاکستان اؤ افغانستان دمذهبي مشرانو ترمينځ کانفرنس به په 10م مارچ کابل کې ترسره شي. ددغه کانفرنس دپاره دافغانستان اؤ پاکستان حکومتونو پخپل استازيتوب بيلا بيل مذهبي مشران ټاکلي ، چې دپاکستان له لوري دټاکل شوؤ ديني عالمانو دمشرۍ دنده مولانا طاهرالاشرفي ته سپارل شوې وه، خو ښاغلي اشرفي نۀ يواځې په دغه کانفرنس کې دبرخې نۀ اخستلو اعلان کړى ، بلکې تيره ورځ يې پخپلو څرگندونو کې افغانستان کې دائتلافي ځواکونو په ضد روان ځانمرگي بريدونه روا گرځولي وؤ.